Ehdotus neuvoston direktiiviksi matkustamomiehistöä koskevista turvallisuusvaatimuksista ja ammatillisen pätevyyden todistamisesta siviili-ilmailun alalla /* KOM/97/0382 lopull. - SYN 97/0212 */



Virallinen lehti nro C 263 , 29/08/1997 s. 0005



Ehdotus neuvoston direktiiviksi matkustamomiehistöä koskevista turvallisuusvaatimuksista ja ammatillisen pätevyyden todistamisesta siviili-ilmailun alalla (97/C 263/04) (ETA:n kannalta merkityksellinen teksti) KOM(97) 382 lopull. - 97/0212(SYN) (Kommission esittämä 23 päivänä heinäkuuta 1997) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 84 artiklan 2 kohdan, ottaa huomioon komission ehdotuksen, toimii yhdessä Euroopan parlamentin kanssa perustamissopimuksen 189 c artiklassa määrättyä menettelyä noudattaen, ottaa huomioon talous- ja sosiaalikomitean lausunnon, sekä katsoo, että yhtenäismarkkinoiden toteuttaminen edellyttää vapaaseen ja rehelliseen kilpailuun perustuvan tehokkaan ilmakuljetusjärjestelmän olemassaoloa, yhteisön ilmailualan politiikan ensisijainen tavoite on korkeiden turvallisuusstandardien säilyttäminen, turvallisuustehtäviin määrättyä matkustamomiehistöä varten olisi määrättävä vähimmäiskoulutusta ja terveyttä koskevat vaatimukset korkean turvallisuustason säilyttämiseksi, matkustamomiehistön koulutusvaatimuksissa on eroja jäsenvaltioiden välillä; yhteisten standardien aikaansaamiseksi ja yhdenmukaisen turvallisuustason ja rehellisen kilpailun varmistamiseksi yhtenäismarkkinoilla sekä kyseisen ammattiluokan edustajien liikkuvuuden edistämiseksi yhteisössä on parempi toissijaisuusperiaate huomioon ottaen toteuttaa toimenpiteitä yhteisön tasolla, on tarpeen valvoa koulutusta ja rekisteröidä kaikki annettava koulutus sekä todistaa, että kyseinen koulutus on menestyksellisesti saatettu päätökseen, tämän direktiivin mukaisesti annettu todistus ammatillisesta pätevyydestä on muiden jäsenvaltioiden hyväksyttävä, ja toimenpiteistä työntekijöiden turvallisuuden ja terveyden parantamisen edistämiseksi työssä 12 päivänä kesäkuuta 1989 annetussa neuvoston direktiivissä 89/391/ETY (1) säädetään, että työnantajien on taattava työntekijöiden turvallisuus kaikissa työhön liittyvissä asioissa, mukaan lukien koulutus, ja vastattava siihen liittyvistä kustannuksista, ON ANTANUT TÄMÄN DIREKTIIVIN: 1 artikla Soveltamisala 1. Tätä direktiiviä sovelletaan kaikkiin matkustamomiehistön jäseniin, jotka on määrätty turvallisuustehtäviin yhteisön lentoliikenteen harjoittajien käyttämissä ilma-aluksissa riippumatta siitä, onko ilma-alus rekisteröity kolmannessa maassa vai ei. 2. Tätä direktiiviä sovelletaan sanotun kuitenkaan rajoittamatta neuvoston direktiivin 89/391/ETY mukaisten velvollisuuksien noudattamista. 2 artikla Määritelmät Tässä direktiivissä tarkoitetaan: a) "yhteisön lentoliikenteen harjoittajalla" neuvoston asetuksessa (ETY) N:o 2407/92 tarkoitettua kuljetusyritystä, b) "matkustamomiehistöllä" ohjaamomiehistöön kuulumattomia miehistön jäseniä, jotka liikenteenharjoittaja on määrännyt ilma-aluksen matkustamossa suoritettaviin tehtäviin lukuun ottamatta ylimääräisiä miehistön jäseniä, jotka on määrätty yksinomaan muihin kuin turvallisuustehtäviin, c) "turvallisuustehtävillä" kaikkia ilma-aluksen turvalliseen toimintaan ja matkustajien turvallisuuteen liittyviä tehtäviä, d) "ammatillisen pätevyyden todistamisella" jäsenvaltion kansallisen siviili-ilmailuviranomaisen tai sen määräämän tai hyväksymän organisaation antamaa annetun koulutuksen muodollista tunnustamista, ja e) "virallisesti hyväksytyllä organisaatiolla" toimivaltaista kansallista siviili-ilmailuviranomaista tai muuta organisaatioita, jonka kyseinen viranomainen on hyväksynyt toteuttamaan koulutusta liitteiden I, II ja III säännösten mukaisesti ja antamaan vastaavan ammatillista pätevyyttä koskevan todistuksen. 3 artikla Lentoliikenteen harjoittaja ei saa määrätä matkustamomiehistön jäsentä turvallisuustehtäviin eikä matkustamomiehistön jäsen saa hyväksyä sellaisia tehtäviä, ellei 4, 5, 6 ja 7 artikloissa asetettuja vaatimuksia ole noudatettu. 4 artikla Ikää ja terveydentilaa koskevat vaatimukset 1. Matkustamomiehistön jäsenen on oltava vähintään 18-vuotias. 2. Turvallisuustehtäviin määrätyn matkustamomiehistön jäsenen on läpäistävä lääkärintarkastus säännöllisin väliajoin, jotta hänen terveydelliset edellytyksensä tehtäviensä suorittamiseen voidaan tarkastaa. 5 artikla Perus-, siirtymä- ja määräaikaiskoulutus 1. Turvallisuustehtäviin määrätyltä matkustamomiehistön jäseneltä vaaditaan sellaisen turvallisuuskoulutuksen peruskurssin menestyksellistä suorittamista, joka sisältää ainakin liitteessä I luetellut aiheet. 2. Erityisen ilma-aluksen turvallisuustehtäviin määrätyltä matkustamomiehistön jäseneltä vaaditaan siirtymä- tai eroavuuskoulutusta, joka sisältää ainakin liitteessä II luetellut aiheet. 3. Turvallisuustehtäviin määrätyn matkustamomiehistön jäsenen on osallistuttava määräaikaiskoulutukseen liitteen III säännösten mukaisesti. 6 artikla Koulutuskurssien ja -organisaatioiden hyväksyminen Toimivaltaisen kansallisen siviili-ilmailuviranomaisen on hyväksyttävä 5 artiklassa tarkoitettujen koulutuskurssien ohjelma ja organisaatio. Virallisesti hyväksytyn organisaation on toteutettava koulutus. 7 artikla Ammatillisen pätevyyden tarkastaminen, rekisteröinti ja todistaminen 1. Vaaditun koulutuksen aikana tai sen päättymisen jälkeen jokaisen matkustamomiehistön jäsenen on läpäistävä saatua koulutusta koskeva tarkastus sen todistamiseksi, että hän on pätevä suorittamaan turvallisuuteen ja hätätilanteisiin liittyviä tehtäviä. Pätevän henkilöstön on suoritettava nämä tarkastukset. Tarkastukset on suoritettava a) peruskoulutuksen, b) siirtymä- ja eroavuuskoulutuksen ja c) määräaikaiskoulutuksen jälkeen. 2. Koulutusorganisaation ja jokaisen yksittäisen matkustamomiehistön jäsenen on pidettävä kirjaa kaikesta koulutuksesta ja suoritetuista tarkastuksista. 3. Virallisesti hyväksytty järjestö antaa todistuksen ammatillisesta pätevyydestä, jossa kuvaillaan matkustamomiehistön jäsenen menestyksellisesti suorittama koulutus. 8 artikla Kaikkien jäsenvaltioiden on hyväksyttävä tämän direktiivin mukaisesti annetut ammatillista pätevyyttä koskevat todistukset vastaavien turvallisuustehtävien suorittamista varten yhteisön lentoliikenteen harjoittajien käyttämissä ilma-aluksissa. 9 artikla Täytäntöönpano 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan ennen 1 päivää huhtikuuta 1998. Niiden on ilmoitettava tästä komissiolle viipymättä. 2. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 3. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. 10 artikla Jäsenvaltioiden on säädettävä seuraamusjärjestelmästä, jota sovelletaan tämän direktiivin täytäntöönpanemiseksi annettujen kansallisten säännösten rikkomiseen, ja toteutettava seuraamusten täytäntöönpanon varmistamiseksi kaikki tarvittavat toimenpiteet. Säädettyjen seuraamusten on oltava tehokkaita, suhteutettuja ja varoittavia. 11 artikla Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. 12 artikla Tämä direktiivi on osoitettu kaikille jäsenvaltioille. (1) EYVL N:o L 183, 29.6.1989. LIITE I PERUSKOULUTUS Matkustamomiehistön jäsenen on suoritettava menestyksellisesti loppuun peruskoulutus seuraavien säännösten mukaisesti: a) Palo- ja savukoulutus 1. Korostetaan matkustamomiehistön vastuuta ripeästä toiminnasta hätätilanteissa, joihin liittyy tulipalo ja savua, ja painotetaan erityisesti todellisen palokohteen tunnistamisen tärkeyttä. 2. Tähdennetään välitöntä ilmoittamista ohjaamomiehistölle ja käsitellään erityiset koordinointi- ja avustustoimet, jotka ovat tarpeen, kun on havaittu tulipalo tai savua. 3. Tuodaan esille palovaarallisten alueiden, mukaan lukien käymälät, ja niiden palovaroittimien säännöllisen tarkistamisen tarpeellisuus. 4. Selvitetään tulipalojen luokittelu ja eri palotilanteissa käytettävät sammutusainetyypit ja menettelytavat, sammutusaineiden käyttötekniikat sekä väärästä käytöstä suljetussa tilassa aiheutuvat seuraukset. 5. Selvitetään lentokenttien maassa tapahtuvien hätätilannepalvelujen yleiset menettelyt. b) Vesipelastautumiskoulutus. Henkilökohtaisten kelluntavarusteiden päälle pukeminen ja käyttö vedessä. Ennen työskentelyn aloittamista lentokoneessa, jossa on pelastuslautat tai muu vastaava varustus, näiden varusteiden käyttöön on annettava koulutus ja jokaisen matkustamomiehistön jäsenen on harjoiteltava niiden käyttöä vedessä. c) Pelastautumiskouluts. Pelastautumiskoulutuksen on oltava toiminta-alueisiin nähden sopivaa (esimerkiksi napaseutu, autiomaa, viidakko tai meri). d) Lääkintä ja ensiapu: 1. Ensiavun antamisen ja enisapupakkausten käytön opetus. 2. Pelastautumiskoulutukseen liittyvä ensiapu ja asianmukainen hygienia 3. Lentämisen fysiologiset vaikutukset ja erityisesti happivajaus. e) Matkustajien käsittely: 1. Ohjeet niiden matkustajien tunnistamista ja hallintaa varten, jotka ovat päihtyneitä, huumaavan vaikutuksen alaisia tai agressiivisia tai tulevat sellaisiksi lennon aikana. 2. Menetelmät matkustajien rohkaisemiseksi toimimaan ja ihmisjoukon hallinta lentokoneen evakuoinnin nopeuttamiseksi. 3. Säännöt, jotka koskevat matkustamossa kuljettavien matkatavaroiden turvallista sijoittamista (matkustamopalvelutarvikkeet mukaan lukien) sekä näistä tavaroista matkustamossa oleville henkilöille mahdollisesti aiheutuvat vaarat, mukaan lukien hätävarusteiden käyttöön saamisen estyminen, lentokoneen uloskäyntien tukkeutuminen tai varusteiden tai uloskäyntien vaurioituminen. 4. Matkustajien oikean sijoittamisen tärkeys lentokoneen massan ja massakeskiön kannalta. Lisäksi on erityisesti korostettava toimintarajoitteisten matkustajien sijoittamista sekä sitä, että valvomattomien uloskäyntien viereen on sijoitettava toimintakyvyltään normaaleja matkustajia. 5. Toimet, joihin on ryhdyttävä turbulenssiin jouduttaessa, mukaan lukien matkustamon varmistaminen. 6. Varotoimet, joita on noudatettava, kun matkustamossa kuljetetaan eläviä eläimiä. 7. Vaarallisten aineiden kuljetukseen liittyvä koulutus 8. Turvamenettelyt. f) Yhteydenpito. Koulutuksen aikana on korostettava matkustamomiehistön ja ohjaamomiehistön välisen tehokkaan yhteydenpidon merkitystä, mukaan lukien käytettävät menetelmät sekä yhteisen ja terminologian käyttö. g) Kuri ja velvollisuudet: 1. Toimintakäsikirjan noudattamisen tärkeys matkustamomiehistön tehtävien suorittamisessa 2. Matkustamomiehistön jäsenenä työskentelyyn tarvittavan pätevyyden ja toimintakunnon jatkuva säilyttäminen, painottaen erityisesti lento- ja työaikarajoituksia ja lepoa koskevia vaatimuksia 3. Matkustamomiehistöä koskevien ilmailusääntöjen tuntemus ja siviili-ilmailuviranomaisen asema 4. Olennaisen ilmailualan terminologian, lennon teorian, matkustajien sijoittamisen, säätieteen ja toiminta-alueiden yleinen tuntemus 5. Matkustamomiehistön ohjeistus ennen lentoa ja tarvittavien turvallisuustietojen antaminen ottaen huomioon heidän erityistehtävänsä 6. Olennaisten asiakirjojen ja käsikirjojen ajan tasalla pitämisen varmistamisen tärkeys niin, että lentoliikenteenharjoittajan toimittamat muutokset on otettu huomioon 7. Sen tilanteen tunnistamisen tärkeys, milloin matkustamomiehistöllä on valtuudet ja velvollisuus aloittaa evakuointi ja muut hätätilannemenettelyt 8. Turvallisuuteen liittyvien tehtävien ja velvollisuuksien tärkeys sekä nopean ja tehokkaan toiminnan tarpeellisuus hätätilanteissa. h) Miehistöyhteistyö. LIITE II SIIRTYMÄ- JA EROAVUUSKOULUTUS a) Koulutukseen on sisällyttävä: 1. Siirtymäkoulutus: Siirtymäkoulutuskurssin suorittaminen ennen kuin i) lentoliikenteen harjoittaja määrää asianomaisen henkilön toimimaan ensimmäistä kertaa matkustamomiehistön jäsenenä tai ii) asianomainen henkilö määrätään työskentelemään toisessa lentokonetyypissä 2. Eroavuuskoulutus Eroavuuskoulutus on suoritettava ennen asianomaisen henkilön työskentelyä i) aiemmin käytetyn lentokonetyypin toisessa versiossa tai ii) samassa lentokonetyypissä tai -versiossa, jos varusteet, varusteiden sijainti tai turvallisuusmenettelyt ovat erilaisia. b) Siirtymä- ja erovuuskoulutuksen sisällössä on otettava huomioon matkustamomiehistön jäsenten aikaisempi koulutus. c) Riittävän turvallisuustason varmistamiseksi: 1. Siirtymäkoulutus on hoidettava järjestelmällisesti ja todenmukaisesti. 2. Eroavuuskoulutus on hoidettava järjestelmällisesti. 3. Siirtymäkoulutukseen ja tarvittaessa eroavuuskoulutukseen kuuluu kaikkien kyseisessä lentokonetyypissä tai -versiossa olevien hätä- ja pelastusvarusteiden käyttö ja siinä noudatettavat hätätilannemenettelyt, ja siihen sisältyy koulutusta ja harjoittelua joko lentokoneessa tai sitä vastaavassa koulutuslaitteessa. 4. Siirtymä- ja eroavuuskoulutuksessa on annettava opetusta, joka liittyy kaikkien lentokoneessa olevien hätä- ja pelastusvarusteiden sijaintiin, esille ottamiseen ja käyttöön, mukaan lukien käytettävän lentokonetyypin, -version ja asun mukaiset hätätilannemenettelyt ja toiminta hätätilanteessa. d) Palo- ja savukoulutus Todenmukainen käytännön koulutus käyttäen lentokoneessa olevaa varustusta vastaavia palontorjuntavälineitä, mukaan lukien suojavaatetus. Tähän koulutukseen on sisällyttävä: i) Luonteeltaan lentokoneen paloa muistuttavan tulipalon sammuttaminen, mutta Halon-sammuttimien ollessa kyseessä voidaan kuitenkin käyttää vaihtoehtoista sammutusainetta. ii) Suojaavan hengityslaiteen päälle pukeminen ja käyttö jäljitellyn savun täyttämässä suljetussa tilassa. e) Ovien ja uloskäyntien käyttö 1. Kaikkien matkustajien evakuointiin tarkoitettujen normaalien ja varauloskäyntien avaaminen sekä niiden käyttö joko lentokoneessa tai sitä vastaavassa koulutuslaitteessa. 2. Kaikkien muiden uloskäyntien käyttö on näytettävä. f) Evakuointiliukumäen käyttökoulutus 1. Laskeutuminen evakuointiliukumäkeä käyttäen korkeudelta, joka vastaa lentokoneen päämatkustamon uloskäynnin korkeutta maasta. 2. Liukukumäen on oltava kiinnitetty lentokoneeseen tai vastaavaan koulutuslaitteeseen. 3. Laskeutuminen on suoritettava uudelleen, kun matkustamomiehistön jäsen saa pätevyyden työskentelyyn lentokonetyypissä, jossa päämatkustamon uloskäynnin korkeus maasta eroaa merkittävästi kaikista lentokonetyypeistä, joissa kyseinen henkilö on aiemmin työskennellyt. g) Evakuointimenettelyt ja hätätilanteet 1. Hätätilanteita koskevan evakuointikoulutuksen on sisällettävä suunniteltujen tai suunnittelemattomien evakuointitilantieden tunnistaminen maalla tai vedessä. Tähän koulutukseen on sisällyttävä myös sen havaitseminen, milloin uloskäyntejä ei voi käyttää tai milloin evakuointivarusteet eivät ole toimintakuntoisia. 2. Seuraavia asioita koskeva koulutus: i) Lennon aikana syttyvä tulipalo ja erityisesti varsinaisen palokohteen tunnistaminen ii) Voimakas turbulenssi iii) Äkillinen paineistuksen menetys sekä jokaisen matkustamomiehistön jäsenen suorittama kannettavan happilaiteen päälle pukeminen iv) Muut hätätilanteet, joihin lennon aikana voidaan joutua. h) Ihmisjoukon hallinta. Koulutusta on annettava ihmisjoukon käytännön hallinnan osalta erilaisissa hätätilanteissa käytettävän lentokonetyypin mukaisesti. i) Ohjaajan toimintakyvyn menetys. Koulutus avustustehtäviin sellaisia tilanteita varten, joissa lentäjä tulee toimintakyvyttömäksi. Seuraavien esittelyjen on sisällyttävä tähän koulutukseen: 1. Ohjaajan istuimen mekanismi 2. Ohjaajan istuin- ja olkavöiden kiinnitys ja avaaminen 3. Ohjaajan happilaitteiden käyttö 4. Ohjaajan tarkistusluetteloiden käyttö. j) Turvallisuusvarusteet. Turvallisuusvarusteiden sijaintia ja käyttöä koskeva todenmukainen koulutus ja esittely lukien seuraavat seikat: 1. Liukumäet ja muita kuin itsekantavia liukumäkiä käytettäessä myös niihin kuuluvien köysien käyttö 2. Pelastuslautat ja lauttana käytettävät liukumäet, mukaan lukien lauttaan kiinnitetyt ja/tai lautalla olevat varusteet 3. Pelastusliivit, sylilasten pelastusliivit ja kelluntakehdot 4. Automaattisesti esille tulevat happijärjestelmät 5. Ensiapuhappi 6. Tulensammuttimet 7. Palokirves tai sorkkarauta 8. Hätävalaistus ja käsivalaisimet 9. Viestintälaitteet ja megafonit 10. Pelastuspakkaukset ja niiden sisältö 11. Pyrotekniset merkinantolaitteet (oikeat tai jäljitellyt) 12. Ensiapupakkaukset, niiden sisältö ja hätätilanteisiin tarkoitetut lääkintätarvikkeet 13. Muut matkustamon turvallisuusvarusteet tai -järjestelmät tarvittaessa. k) Ohjeiden antaminen matkustajille/turvallisuusvarusteiden käytön esittäminen. Koulutusta on annettava ohjeiden antamisessa matkustajille normaaleja ja hätätilanteita varten. LIITE III MÄÄRÄAIKAISKOULUTS a) Käytännöllisen koulutuksen ohjelman on sisällettävä joka vuosi seuraavaa: 1. Hätätilannemenettelyt, mukaan lukien ohjaajan toimintakyvyn menetys 2. Evakuointimenettelyt, mukaan lukien ihmisjoukon hallintatekniikat 3. Matkustajien evakuointiin käytettävien normaalien ja varausloskäyntien avaamistoimenpiteiden jäljittely jokaisen matkustamomiehistön jäsenen erikseen suorittamana 4. Hätävarusteiden sijainti ja käyttö, mukaan lukien happilaitteet; jokaisen matkustamomiehistön jäsenen on myös harjoiteltava pelastusliivien, kannettavien happilaitteiden ja suojaavien hengityslaitteiden päälle pukemista. 5. Ensiapu ja ensiapupakkausten sisältö 6. Tavaroiden sijoittaminen matkustamossa 7. Vaarallisia aineita kuljettaessa noudatettavat menettelyt 8. Turvamenettelyt 9. Onnettomuuksien ja poikkeuksellisten tilanteiden tarkastelu 10. Miehistöyhteistyö. b) Määräaikaiskoulutukseen on sisällyttävä joka kolmas vuosi: 1. Matkustajien evakuointiin käytettävien normaalien ja varausloskäyntien käyttö ja avaaminen lentokoneessa tai sitä vastaavassa koulutuslaitteessa 2. Kaikkien muiden uloskäyntien käytön näyttäminen 3. Jokaiselle matkustamomiehistön jäsenelle annettava todenmukainen käytännön koulutus käyttäen lentokoneessa olevaa varustusta vastaavia palontorjuntavarusteita, mukaan lukien suojavaatetus. i) Luonteeltaan lentokoneen sisätilan paloa muistuttavan tulipalon sammuttaminen, mutta Halon-sammuttimien ollessa kyseessä voidaan kuitenkin käyttää vaihtoehtoista sammutusainetta. ii) Suojaavan hengityslaitteen päälle pukeminen ja käyttö jäljitellyn savun täyttämässä suljetussa tilassa. 4. Pyroteknisten merkinantolaitteiden (oikeat tai jäljitellyt) käyttö 5. Pelastuslautan ja lauttana käytettävän liukumäen käytön näyttäminen, jos lentokoneessa on sellainen.